PREDKLADACIA SPRÁVA   

		Vysporiadanie alžírskeho dlhu bolo predmetom spoločných rokovaní zástupcov Alžírskej demokratickej a ľudovej republike a Slovenskej republiky v Bratislave v rokoch 1996 a 1999 a v Alžíri v rokoch 1997, 1998, 2000 a 2002. V roku 1996 bol alžírskou stranou pripravený návrh dohody o reštrukturalizácii alžírskeho dlhu. Po zdĺhavých rokovaniach  medzi slovenskou a alžírskou stranou v nadväznosti na úspešnú návštevu prezidenta Slovenskej republiky p. Rudolfa Schustera v Alžírsku v dňoch 20.-22. apríla 2002 alžírska a slovenská expertná delegácia pri rokovaniach uskutočnených v dňoch 28.-30. apríla 2002 v Alžíri odsúhlasili predložený návrh  Dohody medzi vládou  Slovenskej republiky a vládou  Alžírskej demokratickej a ľudovej republiky o reštrukturalizácii a splatení dlhu Alžírskej demokratickej a ľudovej republiky voči Slovenskej republike podľa dohodnutého splátkového kalendára, ktorý bude realizovaný alžírskou stranou od 30. novembra 2002 do 30. novembra 2011.

Dohodu medzi vládou Slovenskej republiky a vládou Alžírskej demokratickej a ľudovej republiky o reštrukturalizácii a splatení dlhu Alžírskej demokratickej a ľudovej republiky voči Slovenskej republike (ďalej len „Dohoda“) schválila vláda Slovenskej republiky uznesením číslo 758 dňa 3. 7. 2002 a na jej podpis splnomocnila ministra financií SR a ako alternáta štátneho tajomníka MF SR. 

Ministerstvo financií Slovenskej republiky a Ministerstvo financií Alžírskej demokratickej a ľudovej republiky pôvodne pripravovalo podpísanie tejto dohody pri pracovnej návšteve ministra financií Alžírskej demokratickej a ľudovej republiky na Ministerstve financií Slovenskej republiky v Bratislave v júli 2002. Bývalý minister financií  Alžírskej demokratickej a ľudovej republiky p. Mourad Medelci v dôsledku výsledkov parlamentných volieb, ktoré sa konali v máji 2002, pripravovanú návštevu Slovenskej republiky neuskutočnil. Nový minister financií Alžírskej demokratickej a ľudovej republiky p. Mohamed Terbeche  termín návštevy Slovenskej republiky doteraz nepotvrdil. Podpísanie Dohody je predovšetkým  ekonomickým záujmom Slovenskej republiky. Vzhľadom na potrebu skorého podpísania Dohody navrhujeme, aby ju za slovenskú stranu podpísal chargé d´affaires Veľvyslanectva Slovenskej republiky v Alžírskej demokratickej a ľudovej republike, pričom podpis Dohody bude realizovaný v Alžíri. 

Ministerstvo financií Alžírskej demokratickej a ľudovej republiky predložilo predmetný návrh Dohody  vláde  Alžírskej demokratickej a ľudovej republiky v júni 2002. MF SR obdržalo zo ZÚ SR v Alžíri list z 14. júla 2002,  ktorým Ministerstvo zahraničných vecí ADĽR oznámilo, že alžírska vláda schválila text  Dohody, ktorý bol parafovaný v apríli 2002 v Alžíri.

Realizácia Dohody umožní vysporiadať pohľadávky Slovenskej republiky voči Alžírskej demokratickej a ľudovej republike podľa dohodnutého splátkového kalendára od 30. novembra 2002 do 30. novembra 2011, pričom následný finančný príjem v SKK z platieb v USD bude príjmovou položkou štátnych finančných aktív Slovenskej republiky.

		Predmetný  materiál  nemá  finančný, ekonomický, environmentálny vplyv a ani vplyv na zamestnanosť a na rokovanie vlády Slovenskej republiky sa predkladá bez rozporov.

V nadväznosti na vyššie uvedené minister financií Slovenskej republiky odporučil pripraviť a predložiť materiál „Návrh na zmenu uznesenia vlády Slovenskej republiky číslo 758 z 3.júla 2002 k Dohode medzi vládou Slovenskej republiky a vládou  Alžírskej demokratickej a ľudovej republiky o reštrukturalizácii a splatení dlhu Alžírskej demokratickej a ľudovej republiky voči Slovenskej republike“ na rokovanie vlády Slovenskej republiky a požiadať o jeho schválenie podľa predloženého návrhu.

		V predloženom návrhu  materiálu sa jedná o stanovenie ďalšieho alternáta, ktorého vláda Slovenskej republiky splnomocní na podpis Dohody, ktorým bude chargé d´ affaires Veľvyslanectva Slovenskej republiky v Alžíri. 

		Vzhľadom na to, že neprišlo k žiadnym  vecným zmenám v texte Dohody, schválenej uznesením vlády SR č. 758 z 3. júla 2002, Ministerstvo financií SR nepredložilo tento materiál na pripomienkové konanie.